Naaldwerk, brei Aileen se passie | News24
Naaldwerk, brei Aileen se passie
DIT is veel meer as net 'n wolhaarstorie.
Met 'n breinaald in die hand en haar voet op die pedaal van haar geliefde naaimasjien, is Aileen Olivier (74) op haar gelukkigste.
Al kan sy nie meer die naald se fyne oog raaksien of so vinnig soos dekades terug werk nie. En al gee haar rug so nou en dan pro-bleme, skort daar met haar hande en deeglikheid niks nie. So verseker Aileen van Meisie's Fabrics in Humansdorp. Haar noukeurigheid oor die afgelope 51 jaar, getuig hiervan en spreek boekdele oor haar werk.
Dit is dan hoe sy haar brood en botter ver- dien - al is die botter soms dun gesmeer. "Dit hang als af van hoe hard ek werk."
Naald- en breiwerk is egter nie vir Aileen - of 'ouma' soos almal haar noem - werk nie. Dit is al sedert 'n jong ouderdom haar passie.
Sy het reeds op laer- en hoërskool in naaldwerk uitgeblink en sedert sy en haar man, Ivan, in 1966 hul eerste kruiewinkel in Humansdorp oopgemaak het, het haar stokperd-jie vinnig in 'n voltydse werk ontwikkel. Dié winkel moes spoedig plek vir wol maak.
Aileen en Ivan het vir jare so saamgewerk - hy die kruiekenner en sy die kenner van wol en materiaal.
Twee jaar na haar man se dood in 2002, het Aileen Meisie's Fabric geopen. Hier doen sy iets van alles: brei, togas, herstelwerk en die maak van klere en kussings.
Mense kom van so ver as Tsitsikamma en Patensie om haar te ondersteun.
Herstelwerk is tans haar grootste bron van inkomste.
"Ek is glad nie kieskeurig oor met wie se klere ek werk nie. As dit te vuil is, sê ek hulle moet dit eers gaan was. En hulle doen dit sonder om te kla of aanstoot te neem," sê sy.
Aileen sug: "Ek word nie jonger nie . . . behalwe vir die hande wat stadiger werk, sukkel ek om die garing deur die naaldoog te ryg, maar dit los ek aan die Here oor.
"Ek hou die garing so na as moontlik aan die naald, en dan bid ek vir die Here om sy 'werk' te doen. En siedaar, daar gaan die ga-ring deur die oog. Dit werk elke keer."
Aileen sê sy geniet elke oomblik van haar werk.
"Daar was nog nie 'n dag wat ek nie van my werk gehou het nie," sê sy. "Naweke by die huis is vir my te lank. Ek wil agter my toonbank wees en mense bedien of 'n koppie koffie saam met hulle geniet. Ek het soveel vriende en aanneemkinders."
Aileen het in meer as vyf dekades nog nie een keer met vakansie gegaan nie - miskien 'n langnaweek hier en daar, maar dit is al.
Nie eers 'n voetoperasie kon haar in 2004 uit die werk hou nie. Sy het met rolstoel en al gaan werk.
Sy gaan wel die einde vandeesmaand vir ses maande vir haar seun gaan kuier. Die winkel sal gedurende die tydperk toe wees.
Sy is die ma van drie seuns en die ouma van vyf kleinkinders.
Dink sy daaraan om die breinaald en naaimasjien neer te lê? "Beslis nie. Hulle sal my voete eerste hier moet uitdra."